
Előterjesztés
a Közgyűlés részére
Tisztelt Közgyűlés!

A Fővárosi Önkormányzat idén tizedik éve szervezi meg az Európai Unió Környezetügyi Főbiztosa, a magyar minisztériumok, nemzetközi szakmai szövetségek és hazai civil szervezetek támogatását egyaránt élvező összeurópai kezdeményezést: az Európai Mobilitási Hetet és annak központi eseményeként az Európai Autómentes Napot.
Budapesten naponta 600 ezer autó közlekedik, s ez nem csak közlekedésszervezési, környezetegészségügyi problémák sorát eredményezi, de rontja a városlakók életminőségét, kapcsolatát saját városukkal és - nem utolsó sorban - negatívan hat a turizmusra is. A zsúfolt utak, a dugók, a szennyezett levegő a lakosság számára megkeseríti a mindennapos utazást, a turista számára pedig elrontja a város megismerésének örömét, rossz, riasztó benyomást kelt.
Közös érdek a fenntartható közlekedési modell kidolgozása, a városi forgalom csillapítása, átterelése az alternatív közlekedési módok felé. 
Az Európai Mobilitási Hét keretében a Fővárosi Önkormányzat
· felhívja a figyelmet a már rendelkezésre álló alternatívákra
· bemutatja a jövőre vonatkozó terveket, elképzeléseket
· élményt adó rendezvénysorozattal bevonja a lakosságot a fenntarthatóság végiggondolásába 
· segíti a főváros kulturális örökségének, épített környezeti értékeinek, a Világörökség kincsének megismertetését, a városi közterületek visszafoglalását, turisztikai vonzerejének fokozását 
· hagyományteremtő módon elősegíti a Mobilitási Hét és Autómentes Nap "zöld fesztivállá" válását a nemzetközi kezdeményezéshez való csatlakozással.

Budapest csatlakozási szándékát a főpolgármester a Nemzeti Fejlesztési Minisztérium által az önkormányzatok rendelkezésére bocsátott Karta aláírásával fejezi ki.
Kérem a T. Közgyűlést, hogy a 2011. évi Mobilitási Hét megrendezéséhez szükséges Karta aláírását támogatni szíveskedjen.

Határozati javaslat
A Fővárosi Közgyűlés úgy dönt, hogy:

elfogadja a mellékletben szereplő, a Főváros 2011. évi Európai Mobilitási Héthez történő csatlakozási szándékát kifejező Karta tartalmát és felkéri a főpolgármestert a Karta aláírására.
határidő:	2011. június 1.
felelős: 	Tarlós István főpolgármester

Határozathozatal módja: egyszerű szótöbbség.

